钦定古今图书集成/理学汇编/学行典/第195卷 > 戎宪
## 钦定古今图书集成/理学汇编/学行典/第195卷 > 戎宪

按《句容县志戎孝子传》：“孝子名宪，字廷相，吾邑世医
戎哲，孟贤子也。读书明理义，克承医业。人有疾，必尽
乃心，未尝择贫富以求报。自幼丧母，事父至孝，衣食
奉养，旦夕定省，不违于礼。疾则忧形于色，亲尝汤药，
屡得以瘳。至景泰乙亥夏六月，暑雨愆伏，父患滞下，
殆不可为。宪怆惶失措，呼天而泣曰：‘不孝子不幸早
失恃，恨莫报昊天之恩。吾父复遭此疾，万一不起，宪
何独存于天地闲耶’？”遂刲左股肉和粥以进。父食之，
疾不旬日而愈。乡里无不叹赏。学谕曹永年赞之曰：
“父母天地心，天地极高远。俯仰无垠闲，一理自明显。
伟哉戎孝子，知孝常自勉。厥父遘乃疾，怆惶徒奔跣。
哀号告皇天，割股调亲膳。食之即能愈。寿高复绵延。
此心通神明，民彝尽弘阐。因书此赞辞，允为人心劝。”
后父享年八十而终，宪哀毁欲绝，终丧终身，戚戚然
未尝见齿。妻张氏亦化于夫，以全妇道。而厥子九龄、
九成、九皋，皆克嗣父志，精于医药，有异居季父智及
婶皋氏无子，宪迎养于家，事如己亲。人问其故，曰：“叔
父同气，出于吾祖，不”敬之，是薄吾祖也。奉之愈笃。呜
呼！孝于其亲，感通于天，化乃妻子用昌，厥传如宪者，
真可谓难矣。愚因目击其故事，故为之传，以俟采《民
风》者云。